**סימולציות זכויות נוער עובד**

**פיצה חצי חינם**

**מעסיק** – ברשותך פיצריה אשר מצב העסקים בה לאחרונה איננו טוב כל כך. הבת של השכנים התחננה לפניך שתיקח אותה לעבודה בקיץ, והבטיחה להיות לעזר. ביום הראשון לעבודה אתה מבין שהבחורה עם כוונות טובות אבל ידיים שמאליות. היא שברה לך שתי כוסות וחייבה לא נכון שלושה לקוחות. בעקבות הנזקים השונים החלטת ללמד אותה את ערך הכסף והורדת לה מהשכר היומי 50% מהנזקים שגרמה.

**עובדת** – חיפשת בנרות עבודה לקיץ ואחרי הרבה מאמצים הצלחת למצוא עבודה בפיצריה השכונתית. את לא חושבת שזה כל כך מתאים לך אבל את חייבת כסף לקראת טיול עם חברות לאילת. המעסיק הוא שכן שלך ואת יודעת שהוא עוזר המון למשפחתך שכן אשתו היא החברה הכי טובה של אמא שלך. לא ידעת שהעבודה בפיצריה כזו קשה וביום הראשון החליק לך מגש עם כוסות ועשית טעות בחיוב של שלושה לקוחות. בסוף היום השכן שלך הודיע לך שהוא יוריד לך 50% מהשכר היומי על הטעויות שלך. אין לך מושג על מה הוא מדבר אבל בחשבון מהיר את מבינה שבעצם אחרי הקיזוז יצא שעבדת היום שמונה שעות אבל הרווחת רק על ארבע- סכום לא משתלם בכלל. את רוצה לדבר עם המעסיק שלך על כך.

**הסושי המסוכן**

**מעסיק** – ביום שלישי ה- 27 לחודש תכננת לפטר את השליח שלך. הוא מאחר לעבודה, נוהג כמו משוגע בכבישים ובכל זאת כמעט באופן קבוע מאחר לבית הלקוחות. ביום שבו תכננת לעשות איתו שיחה על נושא הפיטורים הוא יצא למשלוח, שוב נהג במהירות מפרזת החליק על הכביש וניפץ פנס באופנוע. כתוצאה מכך היית צריך לבזבז 3 שעות במוסך וכן לשלם 400 ₪ על תיקון הפנס. החלטת שמישהו צריך ללמד את הילד לקח ולכן הורדת לו את עלות הפנס מהמשכורות ואת ימי המחלה בימי החופשה שנשארו לו. היום הוא יחזור לעבודה אחרי ההחלמה ואתה רוצה להודיע לו על פיטורים.

**עובד -**אתה שליח בסושי ועשית תאונה עם האופנוע. כתוצאה מכך נפגעת עם שפשוף רציני ביד ובברך. כמו כן נשבר לך הפנס באופנוע של המשלוחים. בעקבות התאונה לקחת שלושה ימי מחלה בהנחיית רופא. בסוף החודש אתה מופתע לגלות שבגין ימי המחלה ניקו לך ימי חופשה וכן חייבו אותך על הפנס שניזוק באופנוע. אתה רוצה לדבר עם המעסיק שלך בנושא.